<classify> WAZ IRI wa Afya, Maendeleo ya Jamii, Jinsia, Wazee na Watoto, Ummy Mwalimu ameziagiza hospitali zote za mikoa na wilaya nchini kuwa na dawati la kushughulikia waathirika wa ukatili wa kijinsia na kutowatoza gharama zozote hasa watoto na wanawake.Aidha, amewataka madaktari wote nchini kutenda kazi zao kwa kuzingatia viapo vyao na watawafutia usajili madaktari wote ambao hawataandika ukweli kuhusu vitendo vya ukatili dhidi ya watoto na wanawake kwa kutotaka kwenda kutoa ushahidi mahakamani.Ummy aliyasema hayo jana jijini Dar es Salaam wakati akifungua mdahalo wa kitaifa kuhusu ndoa za utotoni na ukeketaji ulioandaliwa na wizara hiyo kwa kushirikiana na Shirika la Umoja wa Mataifa la Idadi ya Watu Duniani UNFPA pamoja na Chama cha Wanahabari Wanawake Tanzania TAMWA.Kuna watu wengine mtu amebakwa anaenda hospitali anaambiwa toa hela ya kumuona daktari na vipimo... ninapiga marufuku kuwatoza au kuwadai fedha waathirika wa vitendo vya ukatili dhidi ya wanawake na watoto, alisema Ummy.Aliongeza, Kuna mtoto tumemkuta amebakwa na amesema kabisa shule, lakini tumeenda kufanya vipimo daktari wanasema hakuna ubakaji wala ulawiti na baada ya kufuatilia nikagundua kwamba hawataki kwenda kutoa ushahidi mahakamani, nawataka madaktari wote kutenda kazi zao kwa kuzingatia viapo vyao.Alisema suala la ukatili na mimba za utotoni bado ni changamoto na takwimu zipo juu ambapo kati ya wasichana 100, wasichana 27 wamepata ujauzito kabla ya kutimiza miaka 18. Alisema takwimu zinaonesha pia kiwango cha ukeketaji kipo juu na kuyataja madhara yatokanayo na ukeketaji kuwa ni ugumba, fistula pamoja na maambukizi ya Virusi Vya Ukimwi.Pamoja na takwimu hizo lakini jeshi la polisi linaonesha kwamba kwa mwaka 2016 yaliripotiwa makosa 10,551 ya ukatili wa kijinsia na mwaka 2017 matukio 13,457 yaliripotiwa na ongezeko hilo linatokana na jamii kuwa na uelewa na kupata elimu ya ukatili wa kijinsia, alisema.Aliliomba Jeshi la Polisi kuhakikisha linaongeza madawati ya jinsia katika vituo vya polisi kata angalau vifike asilimia 50 ili iwe rahisi zaidi kwa wananchi kutoa taarifa wanapokutana na ukatili kwa kuwa kwa sasa madawati yapo 420 nchi nzima.Naye Mkuu wa Mkoa wa Shinyanga, Z ainab Telack alisema wamejitahidi kuwekeza katika elimu hadi nyumba kwa nyumba ambayo imesaidia kupunguza mimba kwa wanafunzi kutoka 259 mwaka jana hadi 90 mwaka huu.Mwakilishi Mkazi wa UNFPA, Jackline Mahon alisema mjadala huo utatoa nafasi kwa serikali na wadau mbalimbali kujadiliana mikakati hiyo katika kuelekea uchumi wa viwanda.Katika kuunga mkono juhudi hizo, Jukwaa la Utu wa Mtoto CDF kwa kushirikiana na Chuo Kikuu Kishiriki cha Elimu Dar es Salaam DUCE chini ya ufadhili wa Shirika la FORWARD UK na Ubalozi wa Uswisi nchini wanafanya kongamano la Sauti za Wasichana linalowakutanisha wasichana 141 kutoka Mara, Dodoma na Dar es Salaam.Mkurugenzi wa CDF, Koshuma Mtengeti alisema lengo la kongamano hilo ni kuwaweka wasichana hao pamoja na kuwakutanisha na wanawake viongozi katika kujadili mbinu na mikakati ya kukabiliana na vitendo vya ukatili dhidi ya wanawake na watoto hususan ukeketaji, mimba za utotoni, ndoa za utotoni na unyanyasaji wa kijinsia.  <topic>: KITAIFA 